
Parlamentul  României

Camera  Deputaţilor
Comisia pentru Sănătate şi Familie
                         Nr. 28/361/ 13 mai 2002 

A V I Z 

asupra propunerii legislative privind

anularea restanţelor la plata contribuţiei

pentru asigurările sociale de sănătate


Cu adresa nr.700 din 29 aprilie  2002, în conformitate cu prevederile art.89 din Regulamentul Camerei Deputaţilor , Comisia pentru sănătate şi familie a fost sesizată pentru dezbaterea şi avizarea propunerii legislative privind anularea restanţelor la plata contribuţiei pentru asigurările sociale de sănătate .

În condiţiile în care se înregistrează restanţe de aproximativ 16.000 miliarde lei la Fondul de asigurări sociale de sănătate şi avându-se în vedere condiţiile de austeritate în care a fost elaborat şi aprobat bugetul de stat pe anul 2002, precum şi de situaţia actuală din spitale şi datoriile înregistrate de acestea în anul 2001, datorii care urmează a fi achitate din Fondul de asigurări sociale de sănătate potrivit Hotărârii Guvernului nr.1330/2001 pentru aprobarea Contractului – Cadru, comisia consideră că, în actualul context, adoptarea unei asemenea iniţiative legislative nu este oportună. De asemenea, iniţiatorii nu au menţionat, potrivit art.10 alin.(2) din Legea nr.72/1996 privind finanţele publice, mijloacele necesare pentru finanţarea deficitului produs prin aplicarea prevederilor prezentei iniţiative legislative.


În consecinţă, în urma dezbaterilor care au avut loc în şedinţele din 8 şi 10 mai 2002, Comisia pentru sănătate şi familie a hotărât, în unanimitate, respingerea propunerii legislative.

În raport de obiectul de reglementare şi conţinutul său, propunerea legislativă face parte din categoria legilor ordinare.

